ธกส.จับมือบังคับคดี สางหนี้เกษตรกร
โดย...ทีมข่าวการเงินโพสต์ทูเดย์
11 ส.ค. 2558

โดย...ทีมข่าวการเงินโพสต์ทูเดย์
ธนาคารเพื่อการเกษตรและสหกรณ์การเกษตร หรือ ธ.ก.ส. เร่งแก้ปัญหาหนี้เกษตรกรรายย่อยทั้งของลูกหนี้ที่ติดจำนองและการร่วมมือกับกรมบังคับคดี ในการช่วยไกล่เกลี่ยหนี้เกษตรกรที่อยู่ในชั้นบังคับคดีเตรียมขายทอดตลาดที่ดิน
ลักษณ์ วจนานวัช ผู้จัดการ ธ.ก.ส. เปิดเผยว่า ธ.ก.ส.อยู่ระหว่างการสำรวจข้อมูลลูกหนี้ทั้งหมดว่ามีลูกหนี้ที่เป็นหนี้นอกระบบและหนี้ที่กำลังจะถูกยึดที่ดินที่ติดจำนองว่ามีจำนวนเท่าไร คาดว่าอีก 2 สัปดาห์จะได้ข้อสรุปชัดเจน เบื้องต้นคณะกรรมการธนาคารได้อนุมัติขยายเวลาโครงการแก้หนี้นอกระบบที่จะปิดโครงการในเดือน ก.ย. 2558 ออกไปอีก 1 ปี เป็นสิ้นสุดเดือน ก.ย. 2559 และขอขยายวงเงินช่วยเหลือเกษตรกรจากที่ปล่อยกู้ไม่เกิน 1 แสนบาท/คน เป็น 1.5 แสนบาท/คน (กรณีที่มีหลักประกัน) แล้ว
ทั้งนี้ ขณะนี้คณะอนุกรรมการช่วยเหลือเกษตรกรและผู้ยากจน (อชก.) ระดับอำเภอและจังหวัด ได้เร่งไกล่เกลี่ยประนอมหนี้ในแต่ละพื้นที่ หากลูกหนี้มีภาระหนี้เกินกว่าวงเงินที่ ธ.ก.ส.ปล่อยกู้ 1.5 แสนบาท/คน ก็จะดึงเข้าโครงการกองทุนหมุนเวียนเพื่อการกู้ยืมแก่เกษตรกรและผู้ยากจน ที่ปัจจุบันมีเงินเหลือสำหรับปล่อยกู้อยู่อีก 642 ล้านบาท สามารถกู้ได้สูงสุด 2.5 ล้านบาท/คน ดอกเบี้ย 5% ส่วนกรณีที่ไม่สามารถหาข้อยุติได้จะนำเข้าสู่คณะกรรมการแก้ไขปัญหาหนี้สินคณะใหญ่ต่อไป
สำหรับความคืบหน้าโครงการแก้ไขปัญหาหนี้สินของเกษตรกรรายย่อยผ่านระบบ ธ.ก.ส. ณ วันที่ 6 ส.ค. 2558 พบว่า มียอดปล่อยกู้และปรับโครงสร้างหนี้ให้เกษตรกรไปแล้วกว่า 3.32 แสนคน คิดเป็นมูลหนี้ 5.18 หมื่นล้านบาท จากเป้าหมายช่วยเกษตรกรรายย่อย 8.1 แสนคน คิดเป็นมูลหนี้กว่า 1.16 แสนล้านบาท โดยดำเนินการผ่าน 3 โครงการย่อย คือ โครงการปลดเปลื้องหนี้สินตั้งเป้า 2.8 หมื่นคน มูลหนี้ 4,000 ล้านบาท ล่าสุดจำหน่ายหนี้สูญให้เกษตรกรในรายที่เสียชีวิต ทุพพลภาพไปแล้ว 4,464 คน คิดเป็นมูลหนี้ 217 ล้านบาท 
โครงการปรับโครงสร้างหนี้ตั้งเป้าช่วยลูกค้า 3.4 แสนคน มูลหนี้ 4.8 หมื่นล้านบาท ล่าสุดได้ขยายเวลาการชำระหนี้เป็น 15 ปี ปลอดชำระเงินต้น 3 ปี และสนับสนุนสินเชื่อเพื่อฟื้นฟูอาชีพคนละไม่เกิน 5 หมื่นบาทแล้วจำนวน 6.93 หมื่นคน คิดเป็นมูลหนี้ 9,486 ล้านบาท และโครงการขยายเวลาชำระหนี้ตั้งเป้าช่วยลูกหนี้ 4.5 แสนคน คิดเป็นมูลหนี้ 6.4 หมื่นล้านบาท ล่าสุดได้ขยายเวลาชำระหนี้ตามกระแสเงินสด งดคิดดอกเบี้ยปรับหนี้เดิมและให้สินเชื่อเพื่อฟื้นฟูการประกอบอาชีพไม่เกิน 1 แสนบาท/คน ไปแล้ว 2.58 แสนคน คิดเป็นมูลหนี้ 4.21 หมื่นล้านบาท
ขณะที่ความคืบหน้าเรื่องการแก้หนี้นอกระบบที่จากการสำรวจข้อมูลของกระทรวงมหาดไทยล่าสุด พบว่า มีเกษตรกรที่เป็นหนี้ 1.6 ล้านคน ในจำนวนนี้เป็นหนี้นอกระบบ 1.49 แสนคน คิดเป็นมูลหนี้ 2.1 หมื่นล้านบาท หรือเฉลี่ยเป็นหนี้ 1.4 แสนบาท/คนและยังพบว่ามีเกษตรกรกว่า 9 หมื่นคน คิดเป็นมูลหนี้ 1.1 หมื่นล้านบาท มีปัญหาหนี้สินจนต้องเอาที่ดินไปจำนอง ขายฝาก และกำลังจะถูกยึดที่ดินทำกิน
รื่นวดี สุวรรณมงคล อธิบดีกรมบังคับคดี กล่าวว่า เมื่อเร็วๆ นี้ได้ประชุมหารือกับลักษณ์ ผู้จัดการ ธ.ก.ส. เพื่อพิจารณาหาทางแก้ปัญหาหนี้เกษตรกร โดยจะร่วมบูรณาการข้อมูล และร่วมมือกันในการแก้ไขปัญหาหนี้เกษตรกร
ทั้งนี้ เบื้องต้นกระทรวงมหาดไทยได้ส่งรายชื่อเกษตรกรที่มีปัญหาหนี้นอกระบบที่มาขึ้นทะเบียนประมาณ 94,925 คนมาให้แล้ว ซึ่งกรมบังคับคดีอยู่ระหว่างการคัดกรองรายชื่อเกษตรกรที่มีปัญหาคดีอยู่ในชั้นบังคับคดีขายทอดตลาดว่ามีจำนวนเท่าใด อยู่ระหว่างการประกาศขายทอดตลาดหรือยัง เพื่อหาแนวทางช่วยเหลือร่วมกับหน่วยงานอื่นๆ โดยอาจจะประสานสถาบันการเงินเจ้าหนี้เพื่อร่วมกันจัดโครงการไกล่เกลี่ยหนี้ หาทางให้เกษตรกรหาแหล่งเงินมาไถ่ถอนที่ดินกลับคืนไป
อย่างไรก็ตาม จากการหารือ พบว่า ธ.ก.ส. มีนโยบายช่วยเหลือเกษตรกรที่มีหนี้นอกระบบ โดยให้เงินกู้ 1.5 แสนบาท/คน ในการรีไฟแนนซ์หนี้จากเจ้าหนี้นอกระบบ แต่วงเงินกู้อาจจะไม่พอใช้ไถ่ถอนสินทรัพย์คืนจากการขายทอดตลาดได้ จึงจะหารือ อชก. ส่วนอำเภอในการช่วยเหลือเกษตรกร โดยกรมบังคับคดีได้ส่งเจ้าหน้าที่เข้าไปร่วมในอชก.ด้วย นอกจากนี้สัปดาห์หน้าจะหารือกับผู้บริหารสถาบันบริหารจัดการที่ดินในการหาแนวทางช่วยเหลือเกษตรกรด้วย